gl id gl en gl gl en es vi gl it es it en fr eo en eo gl es en es eo gl gl gl gl gl gl en es en es gl de es ru kn gl gl als es en kn gl es tt gl vi tt gl gl th gl it kn gl es ml gl it tt gl fr da gl eo kn es en sv gl en ru es en kn gl en da gl es ml gl eo ru gl gl gl en gl gl en es vi gl it es it en fr eo en eo gl es en es eo gl gl gl gl gl gl en es en es en gl pt gl en es en gl gl gl pt gl gl gl pt gl gl gl en gl en gl sv gl fr gl de pt de gl gl it gl en gl en gl en gl en pt en gl en gl en gl ja gl en gl en gl es gl gl gl gl gl gl gl gl ca gl gl gl gl
A Pipa: Vai de derbis - Deportes - Que pasa na costa
Deportes Fútbol da Costa Preferente 1ª Galicia 2ª Galicia 3ª Galicia
Imaxe do derbi Cerqueda-Malpica desta fin de semana Xornada con resultados para todos os gustos, positiva en Preferente, onde sumaron puntos Sofán e Xallas, os dous lonxe das súas afeccións; en Primeira, só un triunfo, do Baio ante os seus afeccionados, con derrotas de Soneira, Dumbría e Esteirana e empate do Fisterra que levantou un 0-2 en contra. Na Liga da Costa, dúas goleadas a domicilio e o resto de encontros tremendamente disputados. En Terceira, comezou goleando o Cabana e o Nantón asume o liderato.
Dous derbis chamaban a atención nesta xornada. Por unha banda o Cerqueda-Malpica, saldado con reparto de puntos nun choque onde os visitantes se adiantaron no marcador moi pronto, pero a reacción dos locais na segunda metade, e pese a quedarse cun home de menos, foi suficiente para que os pupilos de Raúl Periscal alcanzasen cando menos o empate. E o outro derbi tamén finalizou con reparto de puntos. En Arliña, o Muxía nunca se atopou cómodo para facerse co triunfo ante un Cee moi ben plantado sobre o terreo de xogo e que foi capaz de manter o 0-0 inicial ata o final dos noventa minutos. Foi un choque moi disputado, aínda que con poucas ocasións de gol. Vendeu cara a súa derrota o Monte Louro en Vimianzo, ante o Baiñas, que se adiantou antes do descanso con dous tantos de Javi Souto para facerse cos tres puntos en xogo. Pese a iso, os pupilos de Oscar Leis trataron de conseguir polo menos recortar distancias, pero non atoparon o camiño do gol ante un Baiñas que soubo nadar e gardar a roupa. O terceiro empate da xornada abría a mesma en Muros, onde o San Lorenzo adiantábase no marcador cun bo comezo de encontro, pero na segunda metade a reacción local propiciou que os muradáns alcanzasen o empate, que premia o traballo desenvolto por uns e outros ao longo dos noventa minutos. Resultados idénticos nos choques do Concello de Ponteceso, onde o Corme derrotaba ao Buño por 3-1 e o Ponteceso facía o propio ante o Volantes de Baños. Os dous encontros tiveron un desenvolvemento moi parello, con mellor xogo local e efectividade dos seus atacantes en ambos choques, e recorte de resultado final por parte dun Buño e un Volantes que, pese aos resultados adversos, seguiron traballando en pos dun mellor resultado. E os mesmos guarismos déronse en Cee, onde o Sporting Zas superaba ao Ameixenda, e en Carnota, onde o Mazaricos desarbolaba ao Lira. Dous 0-5 inesperados ao principio dos choques, pero que ao final dos mesmos foron un indicador do sucedido ao longo dos noventa minutos, onde nin Ameixenda nin Lira foron capaces de contrarrestar o xogo e as ocasións de gol dos visitantes. Para a próxima xornada, o partido da xornada vivirase en Vimianzo, coa visita do Muxía ao Baiñas, e en Muros, con de o derbi local entre o Volantes e o Muros, esta vez en Segunda, tralos dous vividos a pasada campaña en Terceira. Mini derbi en Buño, onde os blanquiazules recibirán ao potente conxunto do Ponteceso con sensacións bastante diferentes nuns e outros. O Sporting Zas rende visita a un complicado Monte Louro, mentres que o Mazaricos recibe en Pino do Val a un tocado Ameixenda. Bo partido en Cee, onde os locais mediranse a un Corme que comeza forte. En Malpica, locais e Lira buscarán estrear o seu casillero de triunfos, do mesmo xeito que San Lorenzo e Cerqueda en Verdillo. Xornada, pois, para dar e tomar en todos os campos da Costa.
Cambio de líder en Terceira, por canto o Laxe perdía no seu terreo co Nantón e cedía a primeira praza aos vencedores. O partido foi moi intenso e disputado, cun Laxe que se adiantou no marcador e un Nantón que volteou o marcador e terminou sumando lor tres puntos en disputa cun 1-3 final. Sorpresa no Conchido, onde un Castrelo moi na liña do final da pasada campaña, foi capaz de superar a todo un Outes que as prometía moi felices co tempraneiro tanto de Santi, pero en dous minutos o Castrelo daba a volta ao marcador. Antes do descanso empataría o Outes, pero, aos quince minutos da reanudación, o Castrelo alcanzaría o tanto do triunfo, pese aos intentos do Outes de alcanzar mellor resultado. Bo triunfo do Castriz en Malpica, ante un Seaia que aguantou ata ben entrada a segunda metade o 0-0 inicial, pero un tanto de Martín e outro postrero de Sebas deron o triunfo final a un Castriz que suma o seu primeiro tirunfo da competición tralo empate da primeira xornada ante o Outes. Recompúxose da goleada sufrida en Coristanco o Corcubión, derrotando con máis claridade da esperada ao Camelle, por 4-1. Cun Iago Lema goleador, con tres tantos, os pupilos de Sergio sumaron o seu primeiro triunfo da campaña, mentres que o Camelle non puido facer nada para evitar a derrota. Gran partido na Ponte do Porto, onde o Porteño e o Coristanco asinaron táboas logo de noventa minutos moi intensos e disputados. Adiantouse por dúas veces o Coristanco, o 1-2 a falta de dez minutos, e con dez futbolistas o Porteño, pero os homes de Varela seguiron pugnando por conseguir un mellor resultado e obtiveron o seu premio no último minuto da contenda. Non houbo cor no enfrontamento entre Cabana e As Baleas, onde os locais foron moi superiores e colleitaron un 8-0 final que aínda puido ser moito máis amplo. Tras un 3-0 ao descanso, na segunda metade a vantaxe foise ampliando aos poucos ata chegarse ao guarismo final. Na próxima xornada, partido grande en Camariñas, onde os locais recibirán a visita do Outes. Derbi en Nantón, onde o líder defenderá a súa praza ante o Cabana, e gran partido en Coristanco, onde os verdes mediranse ao Laxe. Outro derbi vivirase en Camelle, coa visita dos seus veciños do Porteño, mentres que o Castrelo recibirá ao Seaia en Vimianzo e o Castriz será o anfitrión ante o Corcubión. Nesta xornada descansa o As Baleas.
Puntuaron os dous representantes costeiros nesta ocasión en Preferente, aínda que o Xallas non saíu moi satisfeito co empate en Ribadeo, pois o once local xogou con dez homes desde o minuto 15, pero aínda así foi capaz de poñer o 2-1 no marcador a falta de 20 minutos e manter a súa vantaxe ata o minuto 88, onde empataría o conxunto de Néstor, que ata puido gañar xa no desconto cun lanzamento ao pau de Álex Blanco. Pola súa banda, o Sofán soubo controlar e derrotar ao Puebla no terreo deste, sufrindo o indecible malia que realizou un gran primeiro tempo, no que marcaría Alexandre e fallarían varias oportunidades para sentenciar o choque. Na segunda metade, o Puebla intentouno todo, pero o bo traballo de contención dos rojillos foi suficiente para sumar o triunfo. Na próxima xornada, derbi de proximidade en Sofán, onde os pupilos de Iván Cancela mediranse a un Dubra que marcha na quinta praza da táboa, mentres que o partido grande disputarase na Fontenla, coa chegada do potente e máximo candidato ao ascenso, Noia, que na pasada xornada cedía os seus primeiros dous puntos e o liderato ao empatar en casa co Boimorto.
Xornada non excesivamente boa para os intereses dos clubs da Costa, coas derrotas de Dumbría, Soneira e Esteirana; empate do Fisterra e únicamente o Baio sumou os tres puntos no Pratas Reinoso ante o potente Piloño. Os pupilos de Pablo Torreira, cun tanto de MC na segunda metade, romperon as táboas que se mantiñan no marcador desde o minuto 32, cando o Piloño empataba o tanto inicial de Álex Varela. Os blanquiazules foron superiores na primeira metade, especialmente, pero en cambio marcarían o gol da vitoria na segunda parte e aínda puideron alcanzar un triunfo máis amplo cun lanzamento ao pau de MC. Gran remontada do Fisterra en Ara Solís ante un Tordoia que se colocou con 0-2 ao seu favor aos 11 minutos de xogo, pero os verdes sacaron o seu xenio e bo facer para sumar, polo menos, o empate, e mereceron o triunfo na segunda metade, na que dominaron por completo e gozaron de varias ocasións de gol, sobre todo tralo 2-2 de Makaay de penalti e quedarse o Tordoia con 10 futbolistas. A falta de acerto ante o gol supúxolle á Esteirana unha derrota inmerecida no José Luís Vara ante o Chaián, a pesar do bo xogo desenvolvido polos home de Jeno, pero un tanto no inicio da segunda metade sentenciou a contenda de xeito inxusto polo bo facer dos azulgrana. Dous goles en cinco minutos, no tramo final da primeiro parte, sentenciaron a un Soneira que non mereceu tan dura derrota no seu desprazamento a Padrón, pero o Flavia, cunhas solvencia ofensiva grande, repúxose ao mellor inicio dos brancos e terminou sumando un claro triunfo por 3-0. Estalle custando moito ao Dumbría, con moita mocidade e inexperiencia nas súas filas, o arrincar neste inicio de tempada, e en Val do Ulla viu como os locais, na segunda metade e tralo 2-2 aos 57 minutos materializado por Yuyo, marcaban un minuto despois o 3-2 e sentenciaban a contenda a falta de oito minutos cun 4-2 que deixa aos pupilos de Julián como colistas e sen coñecer a vitoria. Na próxima xornada, o Baio recibe ao líder, Sigüeiro, no Pratas Reinoso, mentres que o Dumbría xogará no Conco co Bertamiráns (13º). Os demais conxuntos costeros xogan fóra de casa, desprazándose a Praiña (15º) a Esteirana; a Cordeiro (4º) o Fisterra e ao campo do Piloño (3º) desprazarase o Soneira.
Manuel Corredoira, Entrenador UEFA PRO, Nacional Nivel 3 de Fútbol e Director Deportivo pola RFEF, formador da Escola Galega de Adestradores, actual coordinador das Escolas de Fútbol Base de Zas e Delegado da Federación Galega de Fútbol para a Costa.
Todas as crónicas do Fútbol da Costa
O FIOT estreou a 3ª edición lembrando a Pedro Brandariz
3ª Galicia: Collendo posicións
Damián e Paula campións galegos de OCR, outra vez
2ª Galicia: O Outes mantén o liderato tras vencer ao Corme
1ª Galicia: Un empate e unha goleada nos derbis costeiros
O FIOT estreou a 3ª edición lembrando a Pedro Brandariz
3ª Galicia: Collendo posicións
Damián e Paula campións galegos de OCR, outra vez
2ª Galicia: O Outes mantén o liderato tras vencer ao Corme
1ª Galicia: Un empate e unha goleada nos derbis costeiros
“Un alcalde non pode, segundo a Lei de Espectáculos, nin autorizar nin denegar unha festa promovida por veciños”
A incerteza volve enlear as Festas da Pilarica da Trabe
“A desastrosa xestión do goberno municipal está levando o Concello de Muxía a unha situación límite”
Arde un vehículo en Berdoias
Rescatan un can dun profundo foso en Vilar de Couso
#EntrevistaQPC Néstor González, novo adestrador do Volei Dumbría: "Non somos favoritos, pero xogando ben estaremos arriba"
A Costa da Morte esperará por La Vuelta
A Reserva Mundial de Surf Costa da Morte toma nota en Cantabria
COPYRIGHT 2019 QUE PASA NA COSTA
Aviso Legal y Condiciones de uso